Mener IS-brudenes barn må få komme til Norge
Det fastslår FNs barnefond, UNICEF, som mener at Norge bør bruke konsulær bistand for å bistå til at barn av norske IS-bruder får komme hjem til Norge. – Norske myndigheter er forpliktet etter FNs barnekonvensjon og etter den norske barneloven til å hjelpe disse barna. De har krav på innreise til Norge dersom de er norske statsborgere, og da barna har rett til å få sine behov ivaretatt, sier generalsekretær i UNICEF Norge, Camilla Viken til VG. Les også: IS-brudene viser frem sine barn og trygler om å få vende hjem Viken påpeker at barn som er født 1. september 2006 eller senere, og har norsk mor eller far, automatisk er norsk statsborger. Norske myndigheter har en lang tradisjon på å yte konsulær bistand for å hjelpe for eksempel barna til norske kvinner fengslet i utlandet. UNICEF mener dette også bør gjelde for barna til kvinner som sluttet seg til IS og som nå sitter i interneringsleirer i Syria og Irak. – Barnekonvensjonen fastslår at barn ikke kan diskrimineres på bakgrunn av det foreldrene har gjort, sier Viken. – Men disse barna kan jo ikke reise hjem alene, da vil jo også kvinner som har sluttet seg til IS få hjelp til å returnere? – Foreldrenes situasjon er underordnet. Det er hensynet til barnets beste som skal tillegges mest vekt, fastslår UNICEF-toppen. Statsminister Erna Solberg har sagt at norske IS-krigere har rett til å vende tilbake til Norge. Men myndighetene vil ikke gjøre noe for å hjelpe dem med det, heller ikke kvinner og barn i deres familier. Folkerettsekspert Ivar Stokkereit i Røde Kors sier til NTB at norske barn ikke skal være fengslet eller internert. – Norske myndigheter har et særlig ansvar for å få dem ut og sørge for den rehabiliteringen og oppfølgingen de trenger, sier Stokkereit. Han støttes av folkerettsjuristen Mads Harlem, som påpeker at norske borgere i Syria og Irak ikke kan returnere uten hjelp. – Det er opplagt at disse kvinnene og barna som sitter i leirene, ikke har mulighet for å komme i kontakt med noen norske konsulater, sier Harlem. I dag anslår PST at det er omkring 40 barn som har norske foreldre i området. De fleste er internert i leire i Irak og Syria under svært dårlige forhold. Ett norsk barn er dødt, men det er ukjent om flere er døde, melder NTB. Forsker Nina Øie Iversen har kartlagt de norske kvinnene som har reist til Syria og Irak for å slutte seg til IS. Hun opplyser at alle har fått barn etter at de ankom krigssonen, ifølge opplysninger hun har fått (se faktaboks).
Norge er forpliktet til å hjelpe de rundt 40 barna som er født av norske kvinner i terrorkalifatet til Den islamske staten (IS).